Forsvaret blev fredag ved aftenstid tilkaldt en mulig drukneulykke ved Blokhus. Det bekræfter den vagthavende befalingsmand ved Forsvarets Operationscenter fredag klokken 18 til TV2 Nord. - De foreløbige meldinger går på, at en person er i nød langt ude i vandet, og vi leder med helikopter og både, lyder det fra den vagthavende befalingsmand, Thomas Larsen. Også Nordjyllands Beredskab bekræfter, at de er tilkaldt. Klokken 19.15 fortæller Thomas Larsen så til TV2 Nord, at man har afblæst eftersøgningen ved Blokhus. - Både helikopter og både har afsøgt det forholdsvis lille område flere gange uden at finde noget. Der er ikke meldt nogen savnede, og der er heller ikke nogen ejendele uden ejer på stranden, siger Thomas Larsen.

Opsummering:
Forsvaret fløj fredag ved aftenstid rundt over farvandet ved Blokhus på udkig efter person, der muligvis var drevet til havs.